RO Jurnalul Oficial al Uniunii Europene C 172/8

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

2013/C 172/10

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE MODIFICARE

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

CERERE DE MODIFICARE ÎN TEMEIUL ARTICOLULUI 9

„ACETO BALSAMICO TRADIZIONALE DI REGGIO EMILIA”

NR. CE: IT-PDO-0117-01007-21.06.2012

IGP ( ) DOP ( X )

1. Rubrica din caietul de sarcini care face obiectul modificării

—  Denumirea produsului — ☒ Descrierea produsului —  Aria geografică —  Dovada originii —  Metodă de obținere —  Legătura — ☒ Etichetarea —  Cerințe naționale —  Altele (de precizat)

2. Tipul modificării (modificărilor)

—  Modificare a documentului unic sau a fișei-rezumat — ☒ Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă-rezumat —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări)

Descrierea produsului

Modificarea are ca scop corectarea erorilor materiale referitoare la unitățile de măsură a densității și a acidității totale a produsului. Caracteristica „densitate la 20 de grade Celsius: minimum 1,200 gr/l” se înlocuiește cu „densitatea la 20 de grade Celsius: minimum 1,200 g/l”, deoarece aceasta este unitatea de măsură corectă (a se vedea Decreto del Presidente della Repubblica 12 agosto 1982, n. 802, di attuazione della direttiva n. 80/181 relativa alle unità di misura, publicat în Gazetta Ufficiale nr. 302 din 3 noiembrie 1982). De asemenea, mențiunea „aciditate totală: minimum 5 grade (exprimată în grame de acid acetic per 100 de grame de produs)” se înlocuiește cu „aciditate totală: minimum 5 grade (exprimată în grame de acid acetic per 100 ml de produs)”. Utilizarea unității de măsură exprimate în mililitri este mai potrivită pentru că este vorba de un lichid cu greutate specifică semnificativă.

În plus, concentrația de zahăr a mustului fiert este fixată la maximum 40 de grade Brix mai curând decât la minimum 30 de grade zaharometrice, pentru a se evita prelungirea timpilor de fierbere și/sau concentrațiile timpurii ale produsului.

Textul „fermentația zahărului și fermentația acetică” se înlocuiește cu textul „fermentația zahărului și oxidarea acetică”, pentru a se utiliza o denumire corectă din punct de vedere științific, care face distincția între cele două faze ale prelucrării mustului fiert. Această modificare este pur descriptivă și nu are nicio incidență asupra procesului de producție.

Se aduc precizări cu privire la esențele de lemn tipice zonei (stejar, castan, cireș, ienupăr, mur, frasin, salcâm).

Procedurile codificate referitoare la prezentarea loturilor pentru îmbuteliere și modalitățile de executare a analizelor organoleptice sunt descrise cu precizie în vederea informării producătorilor și a consumatorilor; descrierea stabilește intervalele de timp și metodele pentru prezentarea loturilor, sigilare și clasificare, precum și pentru prelevarea mostrelor care fac obiectul examinărilor analitice și analizelor senzoriale. Concret, analiza senzorială este efectuată de către o comisie de degustare care examinează caracteristicile vizuale, olfactive și gustative, cărora li se atribuie valori numerice. Suma acestor valori reprezintă evaluarea degustătorului, iar media evaluărilor individuale reprezintă concluzia comisiei. Numai produsul care a obținut un punctaj egal sau superior valorii de 240 se califică pentru îmbuteliere.

În funcție de punctajul obținut în urma analizei senzoriale și de respectarea criteriilor fizice și chimice, se aplică trei timbre de culoare diferită pe care figurează și o numerotare progresivă ce permite trasabilitatea produsului.

În ceea ce privește îmbutelierea, recipientele utilizate au aceeași formă, dar pot avea capacități diferite. După ce recipientele sunt umplute și astupate, dopul se leagă cu sfoară; sfoara și dopul sunt acoperite cu ceară, pe care se aplică un sigiliu unde sunt marcate acronimele „ABTRE – DOP” și un simbol care permite identificarea tipului de conținut, indicat de timbrul colorat.

Pe lângă recipientele aflate actualmente în uz – tip A și B – se prevede utilizarea unui flacon de dimensiune mică (cu o capacitate de 50 ml) – tip C – astfel încât consumatorul obișnuit să poată achiziționa acest produs prestigios de mare valoare la un preț accesibil.

De asemenea, sunt prevăzute recipiente monodoză din sticlă cu o capacitate de 5 până la 10 ml, sigilate și cu forme nedefinite.

Etichetarea

Pe baza evaluării rezultate în urma analizei senzoriale, pe recipient se aplică un timbru colorat. „Timbrul de bronz” corespunde unui scor de 240-269 de puncte, „timbrul de argint” unui punctaj egal sau mai mare de 270, iar „timbrul de aur” unui scor egal sau mai mare de 300 de puncte și unei vechimi de cel puțin 25 de ani.

În plus, se propune ca mențiunile prevăzute în caietul de sarcini să poată fi prezente atât pe etichetă, cât și pe medalion și se prevăd condiții de etichetare specifice pentru recipientele monodoză.

În conformitate cu articolul 7 alineatul (1) litera (g) din Regulamentul (UE) nr. 1151/2012, au fost adăugate denumirea și adresa organismului însărcinat cu controlul respectării dispozițiilor prevăzute în caietul de sarcini.

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (3)

„ACETO BALSAMICO TRADIZIONALE DI REGGIO EMILIA”

NR. CE: IT-PDO-0117-01007-21.06.2012

IGP ( ) DOP ( X )

1. Denumire

„Aceto balsamico tradizionale di Reggio Emilia”

2. Statul membru sau țara terță

Italia

3. Descrierea produsului agricol sau alimentar

3.1. Tip de produs

Clasa 1.8. Alte produse din anexa I la tratat (condimente etc.)

3.2. Descrierea produsului căruia i se aplică denumirea de la punctul 1

Aceto balsamico tradizionale di Reggio Emilia trebuie să îndeplinească, atunci când este introdus pe piață, următoarele caracteristici: culoare: brun-închis, limpede, strălucitor; densitate: apreciabilă, cu o consistență fluidă și siropoasă; parfum: pătrunzător și persistent, intens, cu o aciditate plăcută sau cu un buchet caracteristic, în funcție și de lemnul utilizat – stejar, castan, cireș, ienupăr, mur, frasin sau salcâm – sau de vechime; gust: în egală măsură dulce și acru, cu o aciditate apreciabilă și un caracter aromatic în armonie cu proprietățile olfactive; aciditate totală: minimum 5 grade (exprimată în grame de acid acetic per 100 ml de produs); densitate la 20 de grade Celsius: minimum 1,200 g/ml.

În urma reducerii de volum rezultată în urma fierberii, zahărul din mustul fiert nu trebuie să prezinte o concentrație mai mare de 40 de grade Brix.

Fermentația zahărului și oxidarea acetică permit obținerea unei maturări și a unei învechiri optime după o perioadă de minimum 12 ani, care corespunde perioadei minime necesare pentru comercializarea produsului cu această denumire.

Calitatea produsului este definită de calificativul global acordat de comisia de degustători în urma analizei senzoriale.

Pentru a se asigura alternanța degustătorilor, aceștia sunt aleși de pe o listă unde figurează numai numele persoanelor abilitate în urma unui program de formare adecvat. Capacitatea degustătorilor de a efectua analize corecte și omogene este evaluată în permanență.

Analiza senzorială permite evaluarea proprietăților enumerate mai jos și acordarea unui calificativ global pe baza plajelor de valori respective:

proprietăți vizuale: între 27 și 60 de puncte;

proprietăți olfactive: între 44 și 75 de puncte;

proprietăți gustative: între 129 și 210 puncte.

Fiecare proprietate poate fi la rândul său reprezentată de elemente descriptive mai specifice, stabilite în funcție de tradiție și de evoluția criteriilor pe care se bazează analiza senzorială.

Dacă primește un punctaj mai mic de 240, produsul nu se califică pentru a fi comercializat și deci nu poate fi îmbuteliat.

Produsul care se califică pentru comercializare este clasificat în următoarele categorii: scor cuprins între 240 și 269 de puncte; scor egal sau mai mare de 270 de puncte; scor egal sau mai mare de 300 de puncte și vechime de cel puțin 25 de ani.

3.3. Materii prime (numai pentru produsele prelucrate)

Materia primă utilizată în producția de Aceto balsamico tradizionale di Reggio Emilia este mustul de struguri. Strugurii provin din vii compuse în totalitate sau parțial din următoarele soiuri: Lambrusco (toate varietățile și clonele); Ancellotta, Trebbiano (toate varietățile și clonele); Sauvignon, Sgavetta; Berzemino, Occhio di Gatta.

Toate soiurile înscrise în cadrul DOP în provincia Reggio Emilia.

Strugurii utilizați pentru producția de „Aceto balsamico tradizionale di Reggio Emilia” trebuie să genereze must cu o concentrație de cel puțin 15 grade zaharometrice, iar producția maximă de struguri nu trebuie să depășească 160 de chintale la hectarul de vie în cadrul culturii respective.

Randamentul maxim al strugurilor în mustul destinat concentrației nu trebui să depășească 70 %.

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să aibă loc în aria geografică delimitată

Producția de struguri, obținerea musturilor, fierberea acestora, elaborarea și maturarea produsului trebuie să se realizeze pe teritoriul provinciei Reggio Emilia.

3.6. Norme specifice privind felierea, răzuirea, ambalarea etc.

Îmbutelierea trebuie să aibă loc în provincia Reggio Emilia din motive de calitate și trasabilitate.

„Aceto balsamico tradizionale di Reggio Emilia” se obține în urma unui proces de producție lung și complicat, în cursul căruia fermentația și oxidarea acetică joacă un rol important; fiind un produs deosebit de sensibil, nu trebuie manipulat sau transportat și trebuie îmbuteliat imediat, pentru a se evita alterarea proprietăților organoleptice certificate de comisia de degustare. În plus, îmbutelierea este o etapă critică în ceea ce privește trasabilitatea: având în vedere valoarea ridicată a produsului, există riscul de uzurpare a denumirii sau de fraudă. Din acest motiv, îmbutelierea în zonă facilitează controlul în această etapă.

„Aceto balsamico tradizionale di Reggio Emilia” este îmbuteliat în recipiente de sticlă albă transparentă, în formă de lalea inversată, cu o capacitate de 5, 10 sau 25 cl.

După îmbuteliere, recipientelor de „Aceto balsamico tradizionale di Reggio Emilia” li se aplică dopuri, apoi sunt sigilate cu sfoară și cu ceară, pe care se imprimă un sigiliu cu acronimele „ABTRE – DOP”, pe lângă însemnele distinctive pentru clasificarea descrisă la punctul 3.2.

Este, de asemenea, posibil să se utilizeze recipiente monodoză din sticlă, cu o capacitate cuprinsă între 0,50 și 1 cl, ale căror formă, caracteristici și moduri de ambalare sunt libere. Fiecare recipient monodoză trebuie introdus într-un ambalaj sigilat în așa fel încât să nu poată fi reutilizat după deschidere și pe care să poată fi aplicate toate elementele legate de denumire și prezentare.

3.7. Norme specifice privind etichetarea

Pe etichetă sau pe medalion, denumirea „Aceto balsamico tradizionale di Reggio Emilia” trebuie să figureze cu caractere clare, lizibile, de aceeași dimensiune și culoare și suficient de mari pentru a putea fi deosebite de orice altă mențiune.

Este interzisă adăugarea oricărui alt calificativ decât cel prevăzut de prezentul document, inclusiv adjectivele „extra”, „fine” (fin), „scelto” (ales), „selezionato” (selecționat), „riserva” (rezervat), „superiore” (superior), „classico” (clasic) sau alte adjective similare.

Este interzisă orice trimitere la anul de producție, la vârsta presupusă a produsului „Aceto balsamico tradizionale di Reggio Emilia” și la data de începere a producției de către oțetărie. mențiunea „extra vecchio” se poate utiliza pentru produsul care a trecut printr-un proces de învechire de cel puțin 25 de ani și care beneficiază de o evaluare satisfăcătoare din punct de vedere chimic și senzorial în conformitate cu cerințele stabilite la punctul 3.2 litera (c).

Produsul care răspunde criteriilor se va distinge, pe baza clasificării atribuite în urma analizelor senzoriale, descrise la punctul 3.2, prin aplicarea pe sticlă a unui timbru de bronz în cazul (a), a unui timbru de argint în cazul (b) și a unui timbru de aur în cazul (c), pentru care se poate folosi atributul „extra vecchio”.

4. Delimitarea concisă a ariei geografice

Zona de producție a strugurilor, de elaborare și de maturare a produsului după cum se arată la punctul 3.5 și de îmbuteliere a „Aceto balsamico tradizionale di Reggio Emilia” este provincia Reggio Emilia.

5. Legătura cu aria geografică

5.1. Specificitatea ariei geografice

Întregul teritoriu al provinciei se bucură de o climă temperată rece. Datorită acestui climat, apar diferențe importante de temperatură, atât de la un anotimp la altul, cât și în cursul aceluiași anotimp sau al aceleiași zile. Verile sunt călduroase, iernile sunt aspre, iar temperaturile estivale variază. Și umiditatea variază semnificativ, valorile medii atingând niveluri de 7-8 % de la un an la altul și depășind 20 % în cursul aceluiași an.

Producătorii exercită în permanență un control riguros pe tot parcursul îndelungatului proces de învechire. Ei stăpânesc tehnici de producție tradiționale pe care le-au învățat în urma participării la cursuri speciale susținute de experți și după o lungă experiență sau care le-au fost transmise în sânul familiei, unde rudele mai în vârstă și experimentate îi implică pe tineri, prin tradiție, în activitățile de producție pentru a-i învăța meșteșugul și a transmite cunoștințele din generație în generație.

5.2. Specificitatea produsului

Produsul este rezultatul transformării lente a unei materii prime unice: mustul obținut din struguri proveniți din soiuri cultivate prin tradiție în provincia Reggio Emilia, fiert la foc direct.

Maturarea acestuia timp de mai mulți ani (cel puțin 12) se face fără adaos de substanțe, folosindu-se doar mustul fiert, și fără intervenții fizice sau chimice de orice natură.

Numărându-se printre cele mai tipice și caracteristice produse alimentare din regiunea Reggio Emilia, „Aceto balsamico tradizionale di Reggio Emilia” are o importanță semnificativă grație caracteristicilor sale care, dat fiind volumul redus al producției, dau valoarea economică și prestigiul național și internațional al produsului.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Valorile temperaturii și umidității din zona de origine influențează procesele lente de evaporare și transpirație ale recipientelor, care urmează o dinamică mai mult sau mai puțin intensă, în funcție de condițiile de mediu. Același lucru se aplică și proceselor biologice și de maturare, care sunt legate într-o măsură mai mare de temperatură și sunt caracterizate de un fenomen de alternanță generat dintotdeauna de diferențele climatice. Caracteristicile unice ale acestui proces lent, alternat și discontinuu sunt neschimbate de la originile sale.

Legătura strânsă dintre produs și factorii climatici și pedologici specifici teritoriului este confirmată și consolidată de interdicția de utilizare a tehnicilor de învechire accelerată și/sau artificială, inclusiv a celor care se bazează pe variații provocate de condițiile de temperatură, umiditate și ventilație ale oțetăriilor.

Activitatea desfășurată de responsabilii oțetăriilor pe parcursul lungii perioade de învechire este determinantă. Competențele necesare pentru aplicarea tehnicilor tradiționale de producție a „Aceto balsamico tradizionale di Reggio Emilia” pot fi găsite numai în această regiune, marcată de prezența seculară a oțetăriilor, și au fost transmise din generație în generație.

O altă legătură constă în faptul că materia primă provine exclusiv din vii situate în provincia Reggio Emilia, utilizate pentru producția de vinuri DOP și IGP, ceea ce face imposibilă reproducerea caracteristicilor „Aceto balsamico tradizionale di Reggio Emilia” în afara zonei precizate.

Trimitere la publicarea caietului de sarcini

[Articolul 5 alineatul (7) din Regulamentul (CE) nr. 510/2006 (4)]

Administrația actuală a lansat procedura națională de opoziție pentru propunerea de modificare a denumirii de origine protejate „Aceto balsamico tradizionale di Reggio Emilia” în Gazzetta Ufficiale della Repubblica Italiana nr. 243 din 18 octombrie 2011.

Textul consolidat al caietului de sarcini este disponibil la adresa:

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) Înlocuit de Regulamentul (UE) nr. 1151/2012.

(4) A se vedea nota de subsol nr. 3.